Ditsem Nuus - Displaying items by tag: MRK
Oranje Blanje Blou: Haatspraak of nie?
Die Gelykheidshof het verlede Maandag 'n aansoek van die Nelson Mandela Stigting en die Menseregtekommissie aangehoor dat die vorige landsvlag as haatspraak beskou moet word en selfs in private wonings verban moet word. Die "motivering" is dat die vlag rassisties is, rassehaat simboliseer en 'n teruggryp na 'n "bose" verlede sou wees.
Die NMS het die aansoek aanvanklik teen AfriForum gebring nadat daar aangevoer is dat lede van die burgerregte-organisasie die ou vlag tydens Swart Maandag-protesoptogte teen plaasmoorde in 2017 vertoon het. AfriForum staan die aansoek teen, ontken die aantygings en voer aan dat 'n verbod op die vorige vlag ongrondwetlik sou wees en sal neerkom op inbreuk op spraakvryheid. Volgens die NMS gebruik hul die reg om die sinnelose tentoonstelling van "apartheidsimbole" te ontmoedig. Hulle erken egter dat die vlag deel van die geskiedenis is, maar sê dit hoort in museums, dokumentêre en kreatiewe katariswerke.
Blanke Suid-Afrikaners, in besonder regsinnige Afrikaners, is egter onbeskaamd trots op die vorige vlag, sonder om die huidige vlag te misken en wys daarop dat die vorige vlag orde, beskawing, vooruitgang, vryheid, respek vir kulturele verskille en 'n Christelike bestel simboliseer het. Onder dié vlag het Suid-Afrika 'n republiek geword en 'n ongekende bloeitydperk op ekonomiese, maatskaplike en militêre gebied beleef, terwyl onder hierdie vlag Kommunistiese Kuba en Rusland in die Grensoorlog verslaan is. Vir emosie en patriotisme oor die vorige vlag, sien hierdie musiekvideo.